18-årige Jonas Krøgh Kallehauge pudser for tiden sine færdigheder af i værkstedet på skolen i Hjørring. Allerhelst ville han være i lære hos en tømrermester, men det har vist sig vanskeligt i år. -	Jeg har søgt ti steder siden nytår. De siger alle sammen det samme. De har ikke så meget arbejde for tiden og næsten ikke nok til de faste medarbejdere, siger tømrerlærling Jonas Krøgh Kallehauge, som oprindeligt er fra Vrå. Antallet af tømrerelever i skolepraktik på EUC Nord er fordoblet i forhold til de seneste år. Lige nu møder 47 elever ind på skolen i stedet for hos en nordjysk tømrervirksomhed. I forhold til at lære tømrerfaget betyder det ikke så meget, men der er alligevel forskel. Jonas Krøgh Kallehauge har været i lære i de to første år af sin fire-årige uddannelse. -	Man arbejder hurtigere ude hos en mester. Der står altid en kunde og forventer, at tingene bliver afleveret til tiden. På min læreplads prøvede jeg en masse forskellige ting. Jeg har været ude at rejse med firmaet og været med til at bygge en hangar til et fly. Så det er anderledes end at gå og bygge her på skolen, selvom det også er fint, siger Jonas Krøgh Kallehauge. Meget tyder heldigvis på, at der er lys forude for de nordjyske tømrerlærlinge. Både virksomheder, skolen og fagforeningerne forventer større efterspørgsel allerede fra de tidlige forår. -	Jeg er optimistisk. I næste uge skal jeg i praktik hos en mester. Så håber jeg, at det bliver til en læreplads, som jeg kan have i de sidste to år af min uddannelse, siger Jonas Krøgh Kallehauge

Opsummering:
Det er pludselig blevet langt sværere for elever på de nordjyske tømreruddannelser at finde en læreplads. På EUC Nord er antallet er lærlinge i skolepraktik fordoblet.